Fundur í Delta deild þann 5. desember 2011. Haldinn í Reykholti. Fundurinn hófst kl 17:30

Jólafundurinn var að venju haldinn í Reykholti, í samkomusal kirkjunnar. Reykholtskonur tóku á móti okkur með heitum kaffisopa og fallega skreyttu fundarborði.
12 konur mættu.

Formaður setti fundinn og bauð konur velkomnar og bað Jónínu Eiríksdóttur að kveikja á kertunum.
Fyrst á dagskrá var *Orð til umhugsunar*, í flutningi Sjafnar G. Vilhjálmsdóttur . Hún sagði okkur frá verkefni sem hún hefur unnað að s.l. tvö ár, sem hún kallar *FornKorn*. Upphafið var að hún fór á Vaxtarsprotanámskeið. Námskeiðið var á vegum Impru á Nýsköpunarmiðstöð íslands og Framleiðnisjóðs Landbúnaðarins, sem hafa staðið sameiginlega að **Vaxtarsprota námskeiðum**með það að markmiði að hvetja til fjölbreyttrar atvinnusköpunar í sveitum landsins.
Síðan hefur Sjöfn unnið að þróun ræktunar og sölu á gæðavöru, korni til manneldis. Vistvænn landbúnaður . Kornið er sett í léreftspoka, sem Sjöfn hefur sjálf hannað, og selt til neytenda. Enn sem komið er í litlu mæli. Að lokinni kynningu voru umræður og svaraði Sjöfn fyrirspurnum félagskvenna. Gaman verður að fylgjast með hvernig verkefnið þróast í framtíðinni hjá Sjöfn, sem býr að Ásgarði í Rekholtsdal.

Fundargerð síðasta fundar lesin og formaður flutti kveðjur frá Eta konum, sem bjóða okkur á Árshátíð í vor.

Jólasaga lesin. Halldóra las úr bókinni *Í ljósi minningann: bernsku- og æviminningar,* eftir föðurömmu sína, Sigríði Björnsdóttur frá Miklabæ. Sagan heitir *Jól um síðustu aldamót* og segir frá jólum og jólasiðum á prestsetri norður í landi í upphafi 20. aldar. (SB f.1891 d. 1975).

Þá voru nokkur jólalög sungin undir dyggri stjórn Theodóru Þorsteinsdóttur.

Að þessu loknu var borinn fram matur, sem Dagný og Þórunn áttu allan heiðurinn af. Óskar Guðmundsson, aðalgestur fundarins mætti og borðaði með okkur. Happdrættið spilað og Jensína fékk vinninginn að þessu sinni.

Þegar hér var komið sögu, færðum við okkur upp Bókasafn Snorrastofu og rithöfundurinn Óskar Guðmundsson tók við og sagði frá nýútkominni bók sinni um Þórhall biskup Bjarnason, *Brautryðjandinn : ævisaga Þórhalls Bjarnarsonar 1855-1916.* Óskar las úr bókinni og spjallaði um efni hennar. Mjög skemmtilegt spjall. Áhugaverð bók sem gefur innsýn í líf fólks á 19. og 20. öld. Þórhallur biskup skrifaðist á við fjölda manns og er varðveitt bréfasafn hans. Gefur bókin mjög góða sýn á allt hans líf, bæði sem embættismann og fjölskyldumann.

Fundi lokið um kl. 21:30 og þá haldið heim á leið. Frost og hvít jörð.

Fundargerð skrifaði Halldóra Jónsdóttir.